EkBass/fiwiki-20250220-pages-articles huggingface dataset:
Barnenez

Barnenez (bretoniksi Karn Barnenez, ranskaksi Cairn de Barnenez) on muinainen kivistä ladottu, soikiomainen hautakumpu Ranskan Bretagnessa, Plouezoc'hin kunnassa. Hautakumpu on rakennettu kivikaudella ja liittyy megaliittikulttuuriin. Barnenezin hauta on eräs vanhimmista tunnetusta megaliiteista. Uskotaan, että kummun muoto muistuttaa pitkätaloa. Kivikauden ihmisillä oli tapana käyttää vanhoja taloja "kuolleiden taloina", vainajien tilapäisinä säilytyspaikkoina. Kiveä alettiin käyttää ehkä siksi, että haluttiin haudan säilyvän pidempään. Barnenez on niin sanottu tumulushauta. Kumpu on 75 metriä pitkä, 25 metriä leveä ja 6 metriä korkea, ja siinä on 11 hautakammiota. Siinä on 13–14 miljoonaa kiloa kiviladosta. Yhden doleriitista ja graniitista rakennetun, 4 000 tonnin painoisen hautakammion rakentaminen on vienyt erään arvion mukaan kolme kuukautta 200 mieheltä, jos tehtiin 10-tuntisia työpäiviä. Kumpu on rakennettu kahdessa vaiheessa: ensimmäiset viisi kammiota on rakennettu noin 4500–4400 eaa. ja loput kuusi kammiota noin 4100 eaa. Käytävät, joiden pituus on 7–12 metriä, osoittavat kaikki kaakkoon. Barnenezista on löydetty myös 7 000 vuoden ikäinen hauta, jossa on paljon dolmeneita. Kyseinen hauta on 80 metriä pitkä, 40 metriä leveä ja 7 metriä korkea. Sitä kutsutaan "kaksoisladokseksi". Aluetta käytettiin louhoksena 1950-luvulle asti, jonka seurauksena osa kammioista oli osittain paljastuneita. Alue ennallistettiin vuosina 1954–1968. Kaivauksissa löydettiin neoliittisen kauden keramiikkaa, kirveitä ja nuolenpäitä sekä pronssikauden keramiikkaa. Osa näistä löydöistä on nähtävissä vierailukeskuksessa. ==Lähteet== == Aiheesta muualla == *Megaliths in Western Europe: The Great Cairn of Barnenez *Centre des monuments nationaux - Barnenez *Le grand cairn de Barnenez, kuvia *Bretagnen megaliitit Luokka:Megaliitit Luokka:Finistère
Mars Pathfinder

Mars Pathfinder on 1990-luvulla ainoana avaruusluotaimena onnistunut laskeutumaan Marsiin. Se vei Marsiin mukanaan ensimmäisen planeettakulkijan, Sojournerin. Pathfinder laukaistiin kohti Marsia 4. joulukuuta 1996. Vaikka Mars Global Surveyor -luotain laukaistiin ennen Pathfinderia, Pathfinder oli Marsissa ennen Global Surveyoria. Pathfinder laskeutui Marsiin Yhdysvaltojen kansallispäivänä 4. heinäkuuta 1997. Ennen Pathfinderia Marsiin olivat laskeutuneet onnistuneesti vain Viking 1 ja Viking 2 -luotainten laskeutujat. Pathfinder kokeili uutta laskeutumistekniikkaa. Se iskeytyi Marsin ilmakehään suoraan planeettojenvälisestä avaruudesta, eikä kiertoradalta. Pathfinder käytti laskeutuessaan myös ilmatyynyjä, joiden avulla se pomppi pinnalla ennen pysähtymistään. ==Toiminta Marsissa== Pathfinder pysähtyi pinnalla sattumalta oikeaan asentoon, joten sen tarvitsi vain avata "terälehtensä", eikä se joutunut pinnistelemään kyljeltään pystyyn. Pathfinder oli laskeutunut Marsiin vähän ennen paikallista aamunkoittoa. Auringon noustessa Sojourner laskeutui ramppia pitkin pinnalle. Sen tarkoitus oli tutkia laskeutumisalueen kiviä. Sojournerin toiminta-ajaksi arvioitiin viikko ja Pathfinderin kuukausi. Luotaimet kuitenkin toimivat kokonaista kolme kuukautta, ennen kuin Pathfinderin akut loppuivat. Sojourneriin ei voitu pitää suoraa yhteyttä, joten kun Pathfinder hiljeni, ei Sojourneriinkaan voitu pitää yhteyttä. ==Tutkimustuloksia== Pathfinderin laskeutumisalueella lämpötila oli alimmillaan -70 °C ja ylimmillään -10 °C. Pathfinder lähetti maahan kaiken kaikkiaan 16 000 kuvaa ja Sojourner 550. Lisäksi Sojourner analysoi ainakin 16 kiveä. Pathfinder lähetti kaikkiaan yli kahdeksan miljoonaa säämittausta paineesta, lämpötilasta tai tuulen nopeuksista. Ehkä merkittävimmät havainnot koskevat veden esiintymistä. Näyttää siltä, että Pathfinderin laskeutumispaikassa on joskus tulvinut vettä. Viimeisen kahden miljardin vuoden ajan laskupaikkaa ovat muokanneet tuuli ja pöly. Ne ovat kuluttaneet pinnasta 3-5 cm ainesta. == Aiheesta muualla == *JPL: Mars Pathfinder Luokka:Mars-luotaimet Luokka:Miehittämättömät avaruuslennot
Ramses V

Ramses V (tai Ramesses V) oli muinaista Egyptiä 20. dynastian aikaan vuosina 1147–1143 eaa. hallinnut faarao. Ramses V hallitsi vain 2–3 vuotta, joten hänen hallitusajastaan ei tiedetä juuri mitään. Ainoat tältä ajalta säilyneet dokumentit kuvaavat hallinnossa tapahtunutta korruptiota. Ramseksen nimellä varustettuja esineitä on löydetty Siinailta ja muualta Länsi-Aasiasta, mikä viittaisi siihen, että Egypti kävi yhä ulkomaankauppaa. Ramses V:n hautapaikasta ei ole täyttä varmuutta. KV9 oli mahdollisesti Ramsekselle rakennutettu hauta, mutta hänen seuraajansa Ramses VI valtasi sen itselleen. Ramses V saatettiin haudata myös johonkin muista tunnistamattomista haudoista. Hänen muumionsa löytyi, monien muiden tapaan, KV35:ssä sijainneesta muumiokätköstä. Ramseksen muumio on nykyisin Kairon egyptiläisessä museossa. Muumiossa on merkkejä isorokosta, johon Ramses on saattanut kuolla, sekä päähän kohdistuneesta iskusta. Luokka:Egyptin faaraot Luokka:Ennen ajanlaskun alkua syntyneet Luokka:Ennen ajanlaskun alkua kuolleet
Gladsax

Gladsax on pientaajama () Ruotsissa nykyisessä Simrishamnin kunnassa, aikaisemmin Gladsaxin pitäjässä. Kylä on suojeltu kulttuurillisin perustein. Siellä on kirkko ja linnanrauniot. Pientaajamassa oli 143 asukasta vuoden 2010 lopussa. ==Lähteet== Luokka:Ruotsin pientaajamat Luokka:Ruotsin entiset kunnat Luokka:Simrishamnin kunta
Kellopikarikulttuuri

Kellopikarikulttuuri vallitsi Länsi-Euroopassa noin 2900/2400 – 1800/1700 eaa. riippuen alueesta. Se oli kivikautinen kulttuuri, johon liittyi liikkuva, kansainvälinen, meriyhteyksiin perustuva elämäntyyli. Kulttuurille tyypillistä olivat pikarin muotoiset saviastiat sekä hautaukset pyöreisiin kumpuihin. Se toi mukanaan alkoholin ja hevosen. Väärin päin käännettyä kirkonkelloa hieman muistuttavista pikareista juotiin simaa muistuttavaa ainetta. Astioiden piirtokoristelu oli vaakariveissä. Kumpuhaudoissa oli aseita vainajan mukana. Aiemmin kellopikarikulttuurin katsottiin levinneen Iberian niemimaalta. Tällöin levittäjät saattoivat olla minolaisten sukuisia "pelasgeja" tai muita Iberian niemimaalle saapuneita tai siellä alkujaan asuneita ihmisiähttp://www.minoanatlantis.com/Minoan_Spain.php, The Early Minoan Colonization of Spain,W. Sheppard Baird, Created: June 20, 2007, Updated: December 9, 2007. Tämä pohjautuu muutamaan kiistanalaiseen ajoitukseen. Nykyään ajatellaan pikemminkin, että kellopikarikulttuuri levisi jostakin päin Itä-Eurooppaa ja oli indoeurooppalainen eli sen ydinjoukko on ollut kielellisesti sukua nykyisille indoeurooppalaisille. Monet pitävätkin kellopikarikulttuuria esikelttiläisenä. Kellopikarikulttuuri alkoi myöhemmällä neoliittisella kivikaudella ja jatkui varhaiselle pronssikaudelle. Aiemmin kulttuurin ajateltiin kehittyneen nuorakeraamisesta kulttuurista Keski- ja Pohjois-Euroopassa, mutta se lienee ollut tämän kulttuurin aikalainen. Kulttuuria pidetään monesti esikelttiläisenä, mahdollisesti italo- kelttiläisenä tai esi-itaalisena. Kellopikareita oli monenlaisia, muun muassa kokonaan ornamentoitua AOO-tyyppiä ja mereistä tyyppiä, joka kytkeytyy megaliitteihin. Molemmat olivat nuorapainanteisia. Aiemmin ajateltiin, että kellopilarikulttuuri olisi levinnyt Espanjasta muualle Eurooppaan. Aluksi saviastiat olivat nuorapainanteisia, nykyään arvellaankin kulttuurin olevan lähtöisin Reinin alueen nuorakeramiikasta. Haudoista on löydetty tikareita ja kolmiomaisia piinuolenkärkiä sekä rannesuojia ja muita jouseen liittyvää välineistöä. Kulttuurin vanhimmat tikarit olivat piitä, myöhemmät kuparisia ja pronssisia aseita. Tyypillisiä kellopikariesineitä löytyi noin 1500-3000 ekr. ympäri läntistä Eurooppaa. Kellopikarikulttuuri vaikutti läntisessä Euroopassa samanaikaisesti kun nuorakeraaminen kulttuuri vaikutti idempänä ja Saksan alueella nämä kaksi kulttuuria yhtyivät limittäin. Näillä kulttuureilla oli jonkinlainen vuorovaikutteinen suhde. Kulttuuri oli alussa yhtenäinen eriytyen myöhemmin paikallisiin muunnoksiin. Kellopikarikulttuuria seurasivat pronssikaudella monet siitä eriytyneet kulttuurit, mm. Keski-Euroopan Únětice- kulttuuri. == Lähteet == == Aiheesta muualla == * A Beaker from Kent * http://www.stonepages.com/scotland/cairnpapple.html *Beaker people Archaeology Wordsmith. Luokka:Kivikauden kulttuurit
Ramses VI

Ramses VI (tai Ramesses VI) oli muinaista Egyptiä 20. dynastian aikaan vuosina 1143–1136 eaa. hallinnut faarao. Ramses VI:n noustessa valtaan, Egypti oli niin taloudellisesti kuin poliittisestikin erittäin heikossa asemassa. Se oli menettänyt hallinnoimiaan alueita Nubiassa ja Siinailla toimivat kaivokset oli lakkautettu. Koko valtakunta oli sortumisen partaalla ja Ramses VI:n arvovalta kyseenalainen. Ramses VI yritti kohentaa asemaansa kirjoituttamalla nimensä Ramses III:n poikien luetteloon Medinet Habussa, mutta se ei tuottanut haluttua tulosta. Ramses rakennutti lyhyen hallituskautensa aikana patsaan Heliopoliihin, steelan Thebaan ja pylvään Memfikseen. Kuningasta esittäviä patsaita pystytettiin ainakin Bubastikseen, Koptokseen ja Tanikseen. Ramses VI haudattiin Kuninkaiden laakson hautaan KV9, jonka hän mahdollisesti otti itselleen edeltäjältään. Hautaan murtautui kuitenkin varkaita, jotka hautakaluston varastamisen lisäksi tuhosivat Ramseksen muumion. Papit yrittivät korjata muumiota kasaamalla luita muumion kääreisiin. He eivät kuitenkaan olleet kovin huolellisia, sillä joukkoon joutui myös muiden henkilöiden luita. Luokka:Egyptin faaraot Luokka:Ennen ajanlaskun alkua syntyneet Luokka:Ennen ajanlaskun alkua kuolleet
Ramses VII

Ramses VII (tai Ramesses VII) oli muinaista Egyptiä 20. dynastian aikaan vuosina 1136–1129 eaa. hallinnut faarao. Ramses VII:stä ei tiedetä nimeä ja hallitusaikaa lukuun ottamatta mitään. Ramseksen seitsemän hallitusvuoden voidaan kuitenkin olettaa olleen yhtä sekasortoisia kuin hänen edeltäjällään ja seuraajallaan. Ramses VII haudattiin Kuninkaiden laaksoon hautaan KV1. Haudasta tai muualtakaan ei kuitenkaan ole löytynyt yhtään muumiota, joka voitaisiin tunnistaa häneksi. == Aiheesta muualla == Luokka:Egyptin faaraot Luokka:Ennen ajanlaskun alkua syntyneet Luokka:Ennen ajanlaskun alkua kuolleet
Belfast News Letter

Belfast News Letter (virallinen nimi; lehden etusivulla lukee vain The News Letter) on Pohjois-Irlannin tunnetuin ja merkittävin sanomalehti. Se edustaa lähinnä maltillisten unionistien (protestanttien valtavirran) näkemyksiä, ja sen tärkeimmät kilpailijat ovat konservatiivinen unionistinen Belfast Telegraph sekä katolisten mielipiteitä heijasteleva Irish News. Belfast News Letter on perustettu jo vuonna 1737, ja lehti pitää itseään Yhdistyneen kuningaskunnan vanhimpana yhä ilmestyvänä sanomalehtenä. Lehti julkaisi myös ensimmäisenä Euroopassa Yhdysvaltain itsenäisyysjulistuksen vuonna 1776: kyseessä oli yksi historian ensimmäisiä tutkivan journalismin keinoin hankittuja sensaatiojuttuja, sillä lehden toimittaja onnistui hankkimaan kopion julistuksesta hiipimällä Amerikasta saapuneeseen laivaan, joka oli matkalla Englantiin, mutta joutui merihädän vuoksi keskeyttämään matkan Londonderryn satamaan. == Aiheesta muualla == * Lehden verkkoversio Luokka:Pohjois-Irlanti Luokka:Brittiläiset sanomalehdet Luokka:Belfastin historia
Kercado

Kercadossa Ranskassa Morbihanissa Bretagnessa on hyvin vanha käytävähauta ja dolmen (). Se on yksi Ranskan vanhimmista megaliittihaudoista. Paikka sijaitsee noin kilometrin Carnacista etelään hyvin lähellä rannikkoa. Kumpuhaudan läpimitta on noin 30–40 metriä, kivet ovat noin puoli metriä korkeita ja harvoin välein. Kercadon dolmen on joko kumpuhaudan sisäänkäynti tai kammio. Kercadossa on myös kivikehä ja iso menhir eli pystykivi. Samanlaisia rakenteita ovat seuraavat: Mané-Kerioned, Mont d’Arzon ja Locmariaquer. == Lähteet == == Aiheesta muualla == * Carnac: Le Cairn de Kercado * ArcheoTrotter.com: Tumulus de Kercado Luokka:Megaliitit Luokka:Morbihan
Shelta

Shelta eli sheldru, joka tunnetaan myös nimellä gammon tai cant, on Britteinsaarten niin sanotun irlantilaisen kulkuriväestön (engl. travellers, itinerants, tinkers, iir. tincéirí, tincleoirí, lucht siúil) puhuma slangi. Nykyisessä muodossaan shelta on pelkästään sanavarasto, jota käytetään englannin kieliopin kehyksessä, vaikka se usein mainitaan erilliseksi kieleksi. Suurin osa sheltan sanoista on alkujaan iiriä, mutta ne on ranskalaisen verlan-slangin tapaisesti muunnettu tunnistamattomiksi esimerkiksi vaihtamalla tavujen tai äänteiden järjestys päinvastaiseksi, esimerkiksi roddas "ovi", iir. doras; lakeen "tyttö", iir. cailín; tobar "tie", iir. bóthar; malya "käsi", iir. lámh. Shelta on ilmeisesti hyvin vanha salakieli, koska muun muassa sellaisia sanoja kuin tobar ja malya ei olisi voitu muodostaa vastaavien iirinkielisten sanojen nykyisen ääntämisen perusteella: esimerkiksi bóthar äännetään nykyään [bo:hər] tai [bo:r], eikä siinä ole ollut selvää ja kuuluvaa [t]-äännettä vuosisatoihin. Shelta sisältää myös nykyiiristä kokonaan kadonneita muinaisiirin sanoja, mutta niiden merkitys on muuttunut. ==Viihteessä== * Elokuvassa Snatch sheltan kielellä on juonen kannalta merkitystä. ==Lyhyt sheltan sanasto== Sanat on kirjoitettu englannin oikeinkirjoituksen mukaan. Ääntäminen on pääteltävä tästä. *Avari l'irc "Dublin". Tämän oletetaan tulevan iirinkielisestä muodosta Alp Uí Laoire. *awd, ode "kaksi" (iirin dó). *binny "pieni" *binnyath "pienuus" *blaanogue "lehmä". Liittynee iirin sanaan bleán, lypsäminen. *blyantagh "paita" (iir. léine, monikossa léinteacha). *bravan, brauen "vilja, kaura" (iir. arbhar vilja). *burry "hieno, upea" *burryaght "hyvä, hyvyys". Liittyisikö iirin sanaan beannacht "siunaus, tervehdys, terveiset"? *bwickad "pitää, sisältää"; bwickads "pihdit, pinsetit" *byaegue "varastaa" *byorre "nainen" (skottigaelin piuthair "sisar") *chawlra "veitsi" *creemusht "pappi" *creepeen "jakkara". Mahdollisesti englannin sanasta creep "ryömiä", johon on liitetty iirin diminutiivinpääte -ín? *creepugh, cutcher "kissa" *curry "hevonen tai aasi" *dalyon "Jumala" *dorahogue "iltapäivä, iltahämärä". Mahdollisesti väännös iirin sanasta tráthnóna, iltapäivä. *ella tai ulla "muu, toinen". Iirin eile. *foreguree "tupakka" *jomnick "sunnuntai", iirin Dé Domhnaigh. *jyaghag "väsynyt", ehkä väännös iirin samaa tarkoittavasta sanasta tuirseach. *kraddjy your pee! "turpa kiinni!" ==Kirjallisuutta== Ó hAODHA, Mícheál: Caint nó Cant: Teanga an Lucht Siúil, teoksessa Bliainiris 2001, toim. Ruairí Ó hUiginn ja Liam Mac Cóil, Carbad, Ráth Cairn 2001. Luokka:Irlannin kielet Luokka:Kelttiläiset kielet
Seven Barrows

Seven Barrows on englantilaisen Lambournin kylän lähellä sijaitseva ryhmä hautakumpuja, joista vanhimmat ovat kivikautisia noin vuodelta 3800 eaa. Suurin osa matalista kummuista on pronssikautisia ajalta 2400-1200 eaa. Kumpuja on yli 36, joista 7 kulhoa tai kelloa muistuttavia, 2 kiekkomaista. Kaksi on kaksoiskumpuja. Pronssikautiset kummut ovat riveissä, jotka ovat viistossa kulmassa toisiinsa nähden. Vanhin kumpu on pitkänomainen "Long Barrow". pienoiskuva|vasen|Seven Barrowsin aluetta. Luokka:Arkeologiset kohteet Englannissa Luokka:Berkshiren rakennukset ja rakennelmat Luokka:Megaliitit Luokka:Britteinsaarten esihistoria
Île Bono

Île Bono () on Sept-Îlesin saariryhmään kuuluva saari Ranskan Bretagnen alueen pohjoisrannikolla. Se sijaitsee saariryhmän keskiosassa ja kuuluu Sept-Îlesin luonnonpuistoon. Saari tunnetaan dolmenistaan, joka on rakennettu neoliittisella kaudella. == Lähteet == Luokka:Megaliitit Luokka:Bretagne
Aamuposti

Aamuposti on Hyvinkään, Riihimäen, Lopen, Nurmijärven ja Hausjärven alueen paikallislehti. Se perustettiin 3. marraskuuta 2003, jolloin Hyvinkään Sanomat ja Riihimäen Sanomat yhdistyivät. Aamupostia julkaisee Etelä-Suomen Media Oy, joka kuuluu Keskisuomalainen-konserniin. Lehden päätoimittaja on tammikuusta 2015 alkaen Laura Ääri. Aamupostin koko muuttui broadsheetistä tabloidiksi 24. helmikuuta 2015. ==Lähteet== * Kirjatyö . Viitattu 23.8.2007 === Viitteet === == Aiheesta muualla == * Aamuposti. Luokka:Suomalaiset sanomalehdet Luokka:Hyvinkään media Luokka:Riihimäen media Luokka:Hausjärvi Luokka:Loppi Luokka:Nurmijärven kulttuuri Luokka:Keskisuomalainen
Heinäveden lehti

Heinäveden lehti on Heinävedellä torstaisin ilmestyvä tilattava paikallislehti, jonka päätoimittaja on Päivi Konttinen. Heinäveden lehden mukaan sillä oli 4 300 lukijaa vuonna 2022. Vuonna 2007 lehti ilmoitti lukijamääräkseen noin 7 000. ==Lähteet== ==Aiheesta muualla== *Heinäveden lehti *Heinäveden Lehti -mediakortti 2022 Luokka:Suomalaiset paikallislehdet Luokka:Heinävesi
Intiaanien pakkomuutot

Intiaanien pakkomuutot on yleisnimitys toimille, joilla Yhdysvallat siirsi intiaaniheimoja Mississippijoen itäpuolelta länsipuolelle. Toimenpiteisiin sisältyi sopimuksia, maakauppaa ja pakkosiirtoja, jopa aseellista sodankäyntiä. Muodollisesti toiminta perustui ”Asetukseen intiaanien siirtämisestä” (Indian Removal Act) vuodelta 1830, vaikka vastahakoisten intiaanien työntäminen yhä lännemmäs oli alkanut jo aikaisemmin. Kuuluisin ”toimenpiteistä” on Kyynelten polku -nimellä tunnettu cherokee-intiaanien pakkomuutto, joka johti tuhansiin kuolonuhreihin. == Viiden ”sivistyneen” heimon pakkomuutto == Thomas Jeffersonin presidenttikaudesta alkaen Yhdysvaltojen politiikkana oli antaa intiaanien asua Mississipin itäpuolella, jos he sopeutuivat yhteiskuntaan. Tämä tarkoitti asumista yhdessä paikassa, maan viljelemistä, yksityistä maanomistusta ja demokratian hyväksymistä. Vuonna 1830 viisi niin sanottua sivistynyttä heimoa asui edelleen Mississipin itäpuolella: chickasawit, choctawit, creekit, seminolit ja cherokeet. Monet heistä olivat omaksuneet useita euro-amerikkalaisen kulttuurin piirteitä, muun muassa kristinuskon. Cherokeilla oli oma kirjoitusjärjestelmänsä, ja he julkaisivat sanomalehteä sekä cherokeen että englannin kielillä. Kulttuurin mukautumisesta huolimatta heimojen asema ei ollut turvattu: jotkut eurooppalaissyntyiset kokivat heimojen läsnäolon uhkana rauhalle ja turvallisuudelle, koska monet intiaanit olivat taistelleet aiemmissa sodissa Yhdysvaltoja vastaan, usein Espanjan ja Yhdistyneen kuningaskunnan aseistamina. Toiset uudisasukkaat taas himoitsivat heimojen asuttamaa maata. Vuoden 1830 asetuksen jälkeen valtio teki eri heimojen kanssa ”sopimuksia”, joiden mukaan nämä suostuivat muuttamaan länteen, muun muassa Oklahomaan ja Kansasiin. Cherokeet ilmoittivat, että heidän kanssaan tehty sopimus ei ole pätevä, sillä se ei ollut yhdenkään päätösvaltaisen cherokeen allekirjoittama. Georgialaisten himo päästä eroon cherokeista kiihtyi, sillä heidän maaltaan löytyi kultaa. Cherokeet julistivat maansa itsenäiseksi cherokee-valtioksi. Asiasta käytiin oikeutta Korkeimmassa oikeudessa asti. Cherokeiden muutolle asetettiin määräaika. Sen umpeuduttua 7 000 sotilasta pakotti 17 000 cherokeeta kulkemaan, enimmäkseen kävellen, pieni joukko jokilaivoilla, 1 200 mailia (1 800 kilometriä). Arviot kuumuuteen, vatsatauteihin ja nälkään kuolleiden määrästä vaihtelevat 424:stä (hallituksen silloinen virallinen luku) jopa 8 000 henkeen. 4 000 on yleisimmin kuultu arvio. Vuonna 1835 seminolit kieltäytyivät lähtemästä Floridasta. Tästä syttyi toinen seminolisota, joka jatkui vuoteen 1842 ja päättyi Yhdysvaltojen voittoon. Samoin vuonna 1835 noin 15 000 creek-intiaania pakotettiin muuttamaan Alabamasta ja Georgiasta Canadian River -intiaanireservaattiin. Muita muuttoa vastustaneita heimoja olivat shawneet, ottawat, potawatomit, saukit ja foxit. == Katso myös == * Etninen puhdistus * Intiaanisodat == Lähteet == Luokka:Intiaanisodat
Premissi (elokuvataide)

Premissi on elokuvan tai käsikirjoituksen ydinajatus, johtolause, kuningasajatus tai pääväittämä. Hyvänä premissinä pidetään yhtä lausetta tai virkettä, johon koko elokuvan sisältö voidaan tiivistää. Päälauseen käyttö on lähtöisin teatterin piiristä. Esimerkkejä lyhyistä premisseistä: *Ulkoinen loisto ja mahti ei tuo sisäistä onnea. (Citizen Kane) *Kun nainen jättää miehen, on miehen pakko ruveta ajattelemaan ja kehittymään. (Kramer vastaan Kramer) *Ei kannata nuolaista ennen kuin tipahtaa.(Lottovoittaja UKK Turhapuro) *Yksinäinen poika ystävystyy avaruusolennon kanssa. (E.T. – The Extra Terrestrial) *Hai terrorisoi pikkukaupunkia. (Tappajahai) *Pikkupoika näkee kuolleita ihmisiä. (Kuudes aisti) Elokuvaa, jolla on helppo ja vetoava premissi, kutsutaan termillä high-concept. Vastakohta low-concept puolestaan tarkoittaa elokuvaa, jonka vetoavuus riippuu enemmän toteutuksen tasosta kuin perusidean mielenkiintoisuudesta. == Aiheesta muualla == * Taideteollisen korkeakoulun elokuvantaju-sivusto Luokka:Elokuvaan liittyvät käsitteet Luokka:Narratologia Luokka:Taiteen aiheet
Puomittaja

thumb|Puomittaja työssään. Puomittaja eli puomimies () on elokuva-alalla äänittäjän apulainen, joka yleensä pitelee mikrofonipuomia tai laittaa langattomat mikrofonilähettimet näyttelijöille. == Katso myös == * Luettelo elokuva-alan ammateista Luokka:Elokuva-alan ammatit
Grip

pienoiskuva|Dolly-rataa rakentamassa. Grip on elokuva-alalla toimiva työntekijä, joka huolehtii muun muassa lamppujen jalustoista, varjostimista, lavasteiden siirtämisestä tai kameravaunun (dolly) liikuttamisesta. Erityisesti Hollywoodin tuotannoissa on tarkkaan määritelty, että gripit eivät saa koskea lamppuihin, ainoastaan niiden jalustoihin ja kiinnityksiin. Suomessa gripit vastaavat kameran asentamisesta erikoisiin paikkoihin, eli dollyyn, kraanaan (engl. crane, erityinen kameranosturi) tai muualle tapahtuvaan rigaukseen, esimerkiksi auton ulkopuolelle. Grip myös rakentaa ja tasapainottaa radan dollya varten. Myös erityisen vaativat rigaukset valoille ovat gripin toimenkuvaa. Suomessa gripit voivat osallistua myös muutenkin valaisuun valomiehen ominaisuudessa. Grip-nimityksen arvellaan tulevan sirkusajoilta, slangitermistä työkalulaukulle, joita teknikot kantoivat mukanaan. == Katso myös == *Luettelo elokuva-alan ammateista Luokka:Elokuva- alan ammatit Luokka:Englanninkieliset sanat ja sanonnat
Ramses VIII

Ramses VIII (tai Ramesses VIII) oli muinaista Egyptiä 20. dynastian aikaan vuosina 1129–1126 eaa. hallinnut faarao. Ainoa merkintä Ramses VIII:stä löytyy Medinet Habusta, jossa hänet on kuvattu Ramses III:n poikana. Kuvaan on jälkikäteen lisätty kuninkaan symbolit. Ramses VIII saattoi mahdollisesti olla Ramses III:n poika, jonka nimi oli Sethherkhepeshef-meryamun.KV 19 (Mentuherkhepeshef) Toisaalta hän saattoi esiintyä Ramses III:n poikana (kuten edeltäjänsä) arvovaltaansa kohentaakseen. Ramses VIII:n hautapaikka ei ole tiedossa, mutta KV19 Kuninkaiden laaksossa on mahdollisesti alun perin tarkoitettu hänelle. Mentuherkhepeshef kuitenkin valtasi haudan itselleen. Jos Ramses VIII oli sama henkilö kuin Ramses III:n poika, prinssi Sethherkhepeshef-meryamun, on hänet haudattu Kuningattarien laaksoon hautaan QV43. == Lähteet == Luokka:Egyptin faaraot Luokka:Ennen ajanlaskun alkua syntyneet Luokka:Ennen ajanlaskun alkua kuolleet
Apulaisohjaaja

Apulaisohjaaja on ohjaajan apulainen (”oikea käsi”) elokuvan tekovaiheessa. Hän varmistaa, että ihmiset ja välineistö ovat saatavilla silloin kun tarvitaan. Apulaisohjaaja vastaa muun muassa elokuvan kuvausten päivittäisestä aikatauluttamisesta ja kuvausryhmän käytännön johtamisesta kuvauspaikalla. Apulaisohjaaja antaa valmistautumis-, käynnistys- ja toimintakäskyt kuvausten aikana. Elokuvan ennakkosuunnittelun aikana apulaisohjaaja tekee, yhdessä muun muassa tuotantopäällikön kanssa, käsikirjoituksen tuotannollisen purun, jonka perusteella kuvauspäiviä, järjestelyitä, näyttelijöiden kiinnityksiä ynnä muuta sellaista voidaan ryhtyä suunnittelemaan ja toteuttamaan. Ennen kuvauksia apulaisohjaaja pitää tuotannon osastovastaavien (kuvaaja, valaisija, järjestäjä, äänittäjä, lavastaja, rekvisiitta, erikoisefektit sekä tarvittaessa myös puku ja maski) yhteispalaverin, jossa elokuva käydään kohtauksittain läpi ja katsotaan mitkä asiat millekin osastolle kuuluvat ja että kaikki tulee hoidettua kuvauksiin mennessä. Tämä palaveri on mahdollisesti reccen jälkeen, jolloin apulaisohjaajalla on käytetävissään reccemuistio, johon hän on merkinnyt muistiin erilaisia asioita, joita kuvauspaikkakäynnillä on tullut ilmi, sekä ohjaajan ja muiden taiteellisesti vastaavien toiveita ja vaatimuksia. Toinen apulaisohjaaja työskentelee ensimmäisen apulaisohjaajan apuna erityisesti suurissa avustajakohtauksissa. Toinen apulaisohjaaja vastaa esimerkiksi siitä, että kuvauspaikalla on tarvittava määrä avustajia silloin kun heitä tarvitaan ja hän ohjaa esimerkiksi kuvan taustalla tapahtuvaa toimintaa. Apulaisohjaaja on useimmiten henkilö, joka huutaa ennen ottoa ”hiljaisuus!” ja käskee kameraoperaattoria käynnistämään kameran.Elokuvantaju ==Lähteet== ==Aiheesta muualla== * Apulaisohjaaja (Elokuvantaju) Luokka:Elokuva-alan ammatit
Ramses IX

Ramses IX (tai Ramesses IX) oli muinaista Egyptiä 20. dynastian aikaan vuosina 1126–1108 eaa. hallinnut faarao. Ramses IX:n katsotaan usein olleen menestynein Ramses III:n kuoleman jälkeen hallinneista faaraoista. Hän pyrki palauttamaan Egyptin taloudellista ja poliittista asemaa matkustamalla Länsi- Aasiaan solmiakseen kauppasuhteita sekä laajennuttamalla Heliopoliin ja Karnakin temppeleitä. Ramses IX:n hallituskaudella hautojen ryöstely oli hyvin yleistä ja hän määräsikin Kuninkaiden laakson haudat tarkistettaviksi yhdeksäntenä ja kuudentenatoista hallitusvuonnaan. Tarkastuksen ja sitä seuranneiden tutkimusten seurauksena useita haudanryöstäjiä saatiin kiinni ja tuomittiin. Useita kuninkaallisia muumioita siirrettiin tuhotuista haudoista pieneen hautaan (TT 320) Deir el-Bahrin lähistölle. Ramses IX haudattiin Kuninkaiden laaksoon hautaan KV6. Hänen muumionsa vietiin sieltä 21. dynastian aikaan Pinedjem II:n hallituskaudella Deir el-Bahrin muumiokätköön. Hänen poikansa Mentuherkhepeshef haudattiin Kuninkaiden laaksoon hautaan KV19. Luokka:Egyptin faaraot Luokka:Ennen ajanlaskun alkua syntyneet Luokka:Ennen ajanlaskun alkua kuolleet
Mörkö (täsmennyssivu)

Mörkö tarkoittaa seuraavia asioita: * mörkö, henkiolento, kummitus * Mörkö, Tove Janssonin luoma mielikuvitushahmo * Mörkö, Mörköooppera-lastenlevyn päähenkilö * Mörkö, saari ja paikkakunta Ruotsissa * Mörkön kirkko Södertäljen kunnassa * Mörkö, Marvel Comics -yhtiön sarjakuvahahmo. *Mörkö, jääkiekkoilija Marko Anttilan lempinimi.
Kalifaatti

Kalifaatti (arab. خِلَافَة khilafa) on islamilainen valtio, jonka johdossa on kalifin arvonimeä käyttävä islamilainen hallitsija. Oppi kalifista ja hänen tehtävistään on säädetty shariassa eli Jumalan antamassa laissa ihmiskunnalle. Ylin valta kuuluu Jumalalle, mutta toimeenpanovaltaa käyttää kalifi, joka korkeimpana uskon puolustajana valvoo, että Jumalan laki toteutuu. Kalifin valtaa sharialain mukaan rajoittaa se, että islamilainen papisto eli ulama tulkitsee lain sisältöä, kun taas kalifille jää vain toimeenpanovalta. Oppi kalifaatista vakiintui 800-luvulla abbasidikalifien valtakunnassa. Siihen kuului, että islamilainen umma oli yhtenäinen ja kalifaatteja on vain yksi. Jos kalifeja oli kaksi, kummankaan valta ei ollut pätevä. Reliance of the Traveller, 2017, s.645 (o25.6) Yhtenäinen kalifaatti oli kuitenkin ihanne, joka murtui jo 900-luvulla, kun fatimidit vuonna 909 julistivat Egyptissä oman kalifaattinsa ja Espanjan umaijadit pian sen jälkeen vuonna 929 Córdoban kalifaatin. Abbasidien arvovalta ainoina laillisina kalifeina oli kuitenkin niin voimakas, että he säilyttivät symbolisen asemansa oikeauskoisten puolustajina vielä satoja vuosia sen jälkeen, kun heidän tosiasiallinen valtansa oli murtunut. Kalifaatin idea nousi uudelleen pinnalle 2000-luvulla ISIS-terroristijärjestössä. Se julistautui kalifaatiksi ja toimi ennen kukistumistaan Syyriassa ja Irakissa vuosina 2014–2019 pyrkien elvyttämään klassisen islamin instituutioita.Isis-järjestö ilmoitti perustaneensa kalifaatin . Ilta-Sanomat 29.6.2014. Ensimmäinen historiankirjoituksen tunnistama hallitsija, joka käytti nimitystä Khalifat Allah ("Jumalan puolestapuhuja") oli umaijadihallitsija Abd al-Malik ibn Marwan (685–705). Kalifi-nimityksen poimi historiasta uudelleen käyttöönsä sata vuotta myöhemmin abbasidihallitsija al-Mamun (813–833). Nimitys vakiintui sen jälkeen eli vasta 800-luvulla. == Eräitä kalifaatteja == * Rashidun-kalifaatti, 632–661, on myyttinen kalifaatti, josta ei ole aikalaistietoja. *Umaijadien kalifaatti, Damaskos, 661–750 * Abbasidien kalifaatti, Bagdad 750–1258, myöhemmin Kairossa mamelukkien alaisuudessa 1260–1517 * Fatimidien kalifaatti (šiialainen) Pohjois-Afrikassa ja Egyptissä 909–1171 * Córdoban kalifaatti, Córdoba, Espanja 929–1031 * Osmanien kalifaatti, Konstantinopoli (Istanbul) 1517–1924, missä kuitenkin käytettiin sulttaanin titteliä * Šarifi-kalifaatti, Mekka 1924–1931, Hussein bin Alin luoma lyhytaikainen kalifaatti * Isisin kalifaatti, 2014– maailmanlaajuinen == Katso myös == * Arabien valtakunta == Lähteet == * * ===Viitteet=== == Aiheesta muualla == * Luokka:Seulonnan keskeiset artikkelit
Erkki Laatikainen

Erkki Laatikainen (6. elokuuta 1946 Kaavi – 15. helmikuuta 2013 Jyväskylä) oli suomalainen professorin arvonimen saanut journalisti, koulutukseltaan valtiotieteiden maisteri. Hän oli Jyväskylässä ilmestyvän Keskisuomalainen- sanomalehden pitkäaikainen päätoimittaja ja vahva alueellinen vaikuttaja kotimaakunnassaan Keski-Suomessa. Laatikainen toimi Keskisuomalaisen päätoimittajana vuosina 1975–2008, ja hän oli lopulta eräs Suomen seuratuimpia sanomalehtimiehiä.Kuka kukin on 2007. Otava 2006. Laatikainen sai kesällä 2009 valtion journalistipalkinnon. Keskisuomalaisen nykyisen päätoimittajan Pekka Mervolan mukaan Laatikaisen johdolla Keskisuomalainen nousi vaikuttavaksi valtakunnalliseksi sanomalehdeksi. Laatikainen toimi voimakkaasti journalistiikan oppiaineen saamiseksi Jyväskylän yliopistoon. Keskisuomalainen oli ensimmäinen sanomalehti, joka alkoi vaatia kaikilta toimittajiltaan korkeakoulututkintoa. Laatikainen toimi Keski-Suomen Osuuspankin hallituksessa vuodesta 1975 lähtien 34 vuoden ajan. Loppuajan hän toimi myös puheenjohtajana. Hän oli vuosina 1996–2008 Osuuspankkikeskuksen hallintoneuvoston jäsenenä ja OKO:n hallintoneuvostonjäsenenä vuodet 1997–2006. Laatikainen sanoi puoluekannakseen ”riippumaton keskustalainen”. Hän ei ollut päätoimittaja-aikanaan keskustapuolueen jäsen. Laatikainen otti kantaa politiikkaan ja keskustan puheenjohtajavalintoihin, esimerkiksi Anneli Jäätteenmäen puolesta 2002 ja Paavo Väyrysen puolesta 2012. Päätoimittajana tapahtuneen erittäin aktiivisen vaikuttamisen vuoksi entinen pääministeri Paavo Lipponen viittasi Laatikaiseen ja Seinäjoella ilmestyvän sanomalehti Ilkan silloiseen päätoimittajaan Kari Hokkaseen käsitteellä ”maakuntaansa terrorisoiva satraappi”. Laatikaisella oli läheiset suhteet Martti Ahtisaareen tämän presidenttikaudella. Yhteys syntyi Ahtisaaren esikuntaan kuuluneen Alpo Rusin välityksellä. Eläkkeelle jäätyään Laatikainen toimi verkkokolumnistina Radio Keski-Suomessa. Hän herätti vuonna 2009 huomiota ehdottamalla rikoslakiin pykälää, joka kieltäisi ”kiihottamisen kansanvaltaa ja sen vastuunkantajia kohtaan”. Ehdotus sai aikaan voimakasta kritiikkiä. Sitä pidettiin jopa sananvapauden vastustamisena. == Lähteet == ==Kirjallisuutta== * == Aiheesta muualla == * Journalisti-lehden artikkeli päätoimittaja Erkki Laatikaisesta 6/2004. Luokka:Suomalaiset päätoimittajat Luokka:Suomalaiset professorin arvonimen saaneet Luokka:OP:n henkilöstö Luokka:Vuonna 1946 syntyneet Luokka:Vuonna 2013 kuolleet
Ramses XI

Ramses XI (tai Ramesses XI) oli muinaista Egyptiä vuosina 1099–1069 eaa. hallinnut, Egyptin 20. dynastian viimeinen faarao. Ramses XI:n noustessa valtaan Egypti oli luhistumisen partaalla. Haudanryöstelystä oli tullut päivittäinen riesa eikä siihen pystytty enää puuttumaan. Perättäiset huonot Niilin tulvat aiheuttivat katovuosia, joiden seurauksena maassa vallitsi nälänhätä, joka johti sisällissotaan.http://www.touregypt.net/featurestories/ramessesxi.htm Ei tiedetä, selviytyikö tuolloin ylipappina toiminut Amenhotep murhayrityksestä, mutta hän on yrittänyt pyytää Ramses XI:n suojelusta mikä on johtanut entistä laajempaan sisällissotaan. Paneshyn joukot marssivat pohjoiseen päästäen Hardaihin valtaan väli egyptissä. Paneshy olisi tietojen mukaan tuhonnut Hardain kaupungin vetäytyen tämän jälkeen takaisin Nubiaan. Kenraali Piankh johti tällä välin armeijansa Thebesiin, jossa hän anasti faaraolta vallan tehden itsestään Egyptin visiirin.http://www.touregypt.net/featurestories/ramessesxi.htm Amonin papit, joilla oli paljon valtaa, ottivat Ramses XI:n hallituskaudella eteläisen Egyptin hallintaansa ja Ramses XI hallitsi näin vain aivan maan pohjoisosassa. Myös pohjoinen osa oli kuitenkin jakautunut niin, että Ramses hallitsi todennäköisesti vain pientä aluetta oman hallituskaupunkinsa (Taniksen) ympärillä. Ramses ei myöskään ilmeisesti osallistunut suuremmin hallitsemiseen, sillä visiiri ja kenraalit suorittivat useimmat hallitsijan tehtävistä. Hallituskautensa loppupuolella Ramseksella ei enää edes ollut minkäänlaista valtaa, vaikka hän sai pitääkin kuninkaalliset tittelinsä. Etelässä hallitsi Amonin pappi Herihor ja pohjoisessa Smendes I, joka oli mahdollisesti Ramses XI:n poika. Jossain vaiheessa Ramses XI:n hallituskautta Panehsyn joukot marssivat pohjoiseen. Syytä tähän ei tiedetä: Joko se tapahtui Ramses XI:n pyynnöstä tai sitten ylipappina toiminut Amenhotep oli pyytänyt joukkoja saapumaan. Ramses XI:n hautapaikkaa ei tiedetä, mutta Kuninkaiden laakson hauta KV4 katsotaan usein hänelle valmistetuksi. Hauta on jäänyt keskeneräiseksi, eikä sen seiniä koristavia maalauksia ole saatu valmiiksi. Se on ollut avoinna muinaisista ajoista asti ja siellä onkin huomattava määrä eri aikakausien vierailijoiden kirjoituksia. Howard Carter käytti hautaa varastona ja Tutankhamonin haudan kaivauksiin osallistuneet työntekijät käyttivät sitä ruokasalina. Ramses XI:n muumiota ei ole löydetty. == Lähteet == == Aiheesta muualla == Luokka:Egyptin faaraot Luokka:Ennen ajanlaskun alkua syntyneet Luokka:Ennen ajanlaskun alkua kuolleet
Aller

Aller eli Carl Allers Etablissement A/S on kaikissa Pohjoismaissa toimiva yli 135-vuotias tanskalainen kustannusyritys, jonka omistaa Allerin perhe. Yrityksen kustantamien lehtien yhteenlaskettu levikki Pohjoismaissa on yli 5 miljoonaa ja ne tavoittavat yli 16 miljoonaa lukijaa joka viikko. == Historia == Carl Allers Etablissement A/S on tanskalainen kustantamo, jonka perustivat Carl Julius Aller ja hänen vaimonsa Laura Aller 1873. Kustantamon ensimmäinen lehti oli Femina-nimisenä ilmestyvä Skandinavian suurin naisten viikkolehti, joka aloitettiin 1874 Nordisk Mønster Tidende -nimisenä. 1877 perustettiin Laura Allerin päätoimittama Illustreret Familie Journal, josta alkoi ilmestyä myös ruotsalainen painos 1894. Vuonna 1897 lehdestä alkoi ilmestyä myös norjalainen painos. (Arkistoitu) 1939 alkoi ilmestyä Det Ny Radioblad (Uusi Radiolehti), jota voidaan pitää alkuna Se og Hør -lehdelle, joka ilmestyy Suomessa Seiska-nimisenä, sekä saman omistajan sille muiden kustantamojen kilpailua vaikeuttamaan perustamana kilpailijana, Oho!-lehtenä. 1978 Se og Hør:istä alkoi ilmestyä norjalainen painos. Vuonna 2006 Aller osti Katso!-lehden A-lehdiltä. Axel ja Valdemar Aller perustivat Svenska Aller AB yhtiön Ruotsiin 1894 ja Norsk Aller A/S yhtiön Norjaan 1897. Vuonna 1992 perustettiin Aller Julkaisut Oy ja 7 Päivää -lehti Suomeen. Muut 100 % omistamat tytäryhtiöt ovat Aller Press A/S ja Aller International A/S Tanskassa. Yhtiön äänivaltaisista osakkeista 56,0 % omistaa vuonna 1981 perustettu The Aller Trust, jonka äänivallasta 51,3 % omistavat Svend Aller, Carl Erik Aller ja Joergen Aller. The Aller Trustin omistus on 14 % koko osakekannasta. Koko osakekannasta 51,3 % omistaa Rella Holding A/S ilman äänivaltaa. Johtokunnan puheenjohtajana toimii Richard Sand. == Lähteet == * Aller Annual Report 2005-2006 (PDF) Internet Archive. === Viitteet === Luokka:Lehtitalot Luokka:Media-alan tuotemerkit
Pekka Ervasti

Veli-Pekka Yrjänä Ervasti (s. 28. huhtikuuta 1955 Rovaniemi) on suomalainen politiikan toimittaja. Hän työskenteli Yle Uutisten politiikan erikoistoimittajana toukokuuhun 2016 ja oli politiikan toimituksen päällikkö lokakuusta 2012 maaliskuuhun 2015. Hän lopetti Yleisradiossa "yhteisestä sopimuksesta" ja siirtyi vapaaksi toimittajaksi syyskuusta 2016. Hän kirjoittaa muun muassa Suomen Kuvalehteen.Suomen KuvalehtiSuomenmaa Ervasti valmistui ylioppilaaksi vuonna 1975 ja kävi Sanoman toimittajakoulun 1977–1978. Hän opiskeli journalismia Yhdysvalloissa Etelä-Dakotan valtionyliopistossa 1981–1982. Ervasti työskenteli Helsingin Sanomien toimittajana 1979–1990, Ilta-Sanomien politiikan toimituksen esimiehenä 1990–2004 ja Nelosen uutisten politiikan toimittajana 2001–2002. Hän oli Suomen Kuvalehden toimituspäällikkö 2004–2010 ja politiikan toimittaja 2010–2012. Ervastin paljastusuutisilla oli merkittävä osuus siihen, että eduskuntavaalien 2003 jälkeen pääministeriksi noussut keskustan Anneli Jäätteenmäki jätti eroanomuksensa kesäkuussa 2003. Ervasti uutisoi Ilta- Sanomissa, että Jäätteenmäki oli käyttänyt vaalikeskusteluissa salaiseksi luokiteltuja tietoja Paavo Lipposen ja George W. Bushin tapaamisesta Valkoisessa talossa. Ervasti paljasti myös, että tietoja oli vuotanut presidentti Tarja Halosen neuvonantaja Martti Manninen, jonka presidentin kanslia sittemmin erotti. Ilta-Sanomista pitämällään vapaalla Ervasti kirjoitti tapahtumasta kertovan kirjan Irakgate, jossa käytiin läpi Ilta- Sanomien osuutta pääministerin eroon. Kirjan julkaisun jälkeen 2004 Ervasti erosi Ilta-Sanomien palveluksesta ja siirtyi Suomen Kuvalehteen. Vuonna 2003 Ervasti palkittiin Suomen Kuvalehden ja Ilta-Sanomien journalistipalkinnoilla ja Tutkivan journalismin yhdistyksen Lumilapio-palkinnolla. Vuonna 2004 hän sai Bonnierin suuren journalistipalkinnon. == Tunnustukset == * Bonnierin vuoden journalisti 2003 * Lumilapio-palkinto 2004, Salaisten Irak-asiakirjojen vuotamista entiselle pääministerille Anneli Jäätteenmäelle käsittelevät jutut. == Teokset == * * * * * * * == Lähteet == Luokka:Suomalaiset politiikantoimittajat Luokka:Vuonna 1955 syntyneet Luokka:Elävät henkilöt
Valaisija

Valaisija eli gaffer () on elokuvan kuvauspaikalla toimiva pääsähköteknikko, joka tekee valaistussuunnitelman, koordinoi sekä vastaa lamppujen valinnasta ja sijoittamisesta. Valaisija toimii läheisesti kuvaajan ja gripien kanssa. Nimitys gaffer on vakiintunut käyttöön varhaisten elokuvatuotantojen ajoilta, jolloin valaisuun käytettiin pelkästään luonnonvaloa ja valaisijat säätelivät valon määrää muuttamalla studiotilojen kattoikkunoiden ja peilipaneelien asentoa pitkillä kepeillä, "gaffeilla". Kun keinovaloa alettiin käyttää, vanhempia valaisijoita kutsuttiin edelleen gaffereiksi ja keinovalolla valaisijoita teknikoiksi. Lopulta gaffer vakiintui päävalaisijan titteliksi. Päävalaisijan apulaisia kutsutaan joskus myös sparkeiksi. == Katso myös == * Luettelo elokuva-alan ammateista Luokka:Elokuva-alan ammatit
Te Vaka

Te Vaka on oseanialainen yhtye, joka soittaa paikallista kansan- ja nykymusiikkia. Opetaia Foa'i perusti sen vuonna 1995 Aucklandissa, Uudessa- Seelannissa. Yhtyeen kaksitoista jäsentä ovat kotoisin useista eri Oseanian maista. Perustaja Opetaia Foa'i syntyi Länsi-Samoalla ja hänen vanhempansa olivat kotoisin Tokelausta ja Tuvalusta. Yhtyeen sanoitukset ovat useimmiten tokelaun kielellä. Yhtyeen nimi tarkoittaa tokelaun kielellä kanoottia. Te Vaka on esiintynyt 30 maassa ja julkaissut neljä albumia ja yhden DVD:n. Te Vakan ensimmäinen albumi, Te Vaka, ilmestyi vuonna 1997. Yhtye on voittanut Pacific Music Awards -tapahtumassa parhaan albumin palkinnot levyillään Tutuki (2004) ja Olatia (2007). Samalla kun Olatia nimettiin vuoden albumiksi Pacific Music Awards -tilaisuudessa 2008, yhtye itse valittiin Oseanian parhaaksi.http://www.realgroovy.co.nz/Product/3926889/OLATIA Te Vaka kirjoitti laulun "Sei Ma Le Losa" Greenpeacen perustaja David McTaggartille, joka kuoli auto-onnettomuudessa 23. maaliskuuta 2001. Laulu julkaistiin onnettomuutta seuranneena vuonna albumilla Nukukehe. == Albumit == Yhtyeen albumit ovat: *Te Vaka (1997) *Ki Mua (1999) *Nukukehe (2002) *Tutuki (2004) *Olatia (2007) == Lähteet == == Aiheesta muualla == *Yhtyeen kotisivut Luokka:Oseanian musiikki
Dysmorfinen ruumiinkuvan häiriö

Dysmorfinen ruumiinkuvan häiriö (body dysmorphic disorder eli BDD) on mielenterveysongelma, josta kärsivä henkilö on jatkuvasti tyytymätön omaan kehoonsa tai tiettyyn osaan kehostaan. Häiriö kuuluu pakko-oireisten häiriöiden spektriin ja merkitsee kirjaimellisesti epämuotoisuuteen liittyvää ruumiinkuvahäiriötä. Häiriöstä kärsivää henkilöä vaivaa jokin normaali tai vain lievästi poikkeava kehonosa, kuten nenä tai korvat. Henkilö myös kokee ulkonäkönsä vastenmieliseksi, sosiaalisia suhteita haittaavaksi, rumaksi tai jopa toisissa inhoa herättäväksi. Oletettu poikkeavuus ja yritykset peitellä sitä saattavat viedä valtaosan yksilön ajatusmaailmasta ja ajankäytöstä ja johtavat usein vetäytymiseen sosiaalisista kontakteista. Monet turvautuvat leikkauksiin, joiden he kokevat korjaavan ulkonäköään. Häiriön kanssa samanaikaisesti esiintyy tavallisesti ahdistusta ja masennusta. Potilaat myöntävät monesti huolestuneisuutensa olevan liiallista, mutta he eivät useinkaan pääse tunteesta eroon. == Katso myös == * Syömishäiriö * Anoreksia * Ahdistus * Lihasdysmorfia * Transsukupuolisuus == Lähteet == * http://www.terveyskirjasto.fi/terveyskirjasto/tk.koti?p_artikkeli=dlk00364 Luokka:Pakko-oireiset häiriöt Luokka:Kehonmuokkaus Luokka:Seulonnan keskeiset artikkelit
Hanga Roa

Hanga Roa on Tyynellä valtamerellä sijaitsevan, Chilelle kuuluvan Pääsiäissaaren pääkaupunki. Se sijaitsee saaren lounaisrannikolla. Yli 87 % saaren asukkaista asuu kaupungissa. Hanga Roa on saaren ainoa kaupunki, ja siellä sijaitsevat lähes kaikki saaren kaupat, hotellit ja ravintolat. == Lähteet == ==Aiheesta muualla== Luokka:Pääsiäissaari
Farssi

Farssi on hullutteleva ja ilveilevä komedian laji. Farssissa esiintyy usein karkeaa ja alatyylistä huumoria, tilanteet ja henkilöhahmot ovat liioiteltuja ja groteskeja, tapahtumat ovat yllättäviä, epätodennäköisiä ja absurdeja, ja juoni on mutkikas ja nopeasti etenevä. ==Piirteet== Farssit perustuvat usein inhimillisiin perustarpeisiin ja vaistoihin, kuten syömiseen, juomiseen, leikkimiseen, paritteluun ja auktoriteetin pilkkaamiseen. Farsseista tehdään yksinkertaisia, oleelliseen keskittyviä, sopivasti liioittelevia ja ajallisesti tiiviitä. Tyypillisesti niissä luodaan ensin odotuksia, jotka sitten jätetään yllättävällä tavalla täyttämättä. Farsseissa hyödynnetään perinteisiä komiikan välineitä, kuten toistoa, liioittelua, käänteisiä rooleja ja erilaisia yhteensopimattomuuksia. Farssin elementtejä ovat ensinnäkin jokin tapahtumien lähtökohtana toimiva arkipäiväinen tilanne; toisekseen fyysistä toimintaa, kuten takaa-ajoja, piileskelyjä tai kaatumisia; kolmanneksi erilaisia huijauksia, kuten valepukuja ja väärinkäsityksiä; ja neljänneksi esteitä, kuten auktoriteettihenkilöitä. Farsseissa esiintyy usein typeryyttään tai tilapäisen esteen vuoksi kyvyttömiä uhreja; sattuman, onnettomuuden tai väärinkäsitysten seurauksena muuttuvaa kohtaloa; antagonistisia esineitä ja koneita, jotka menevät väärään aikaan päälle ja pois päältä; sisääntuloja ja ulosmenoja; sekä kolhuistaan huolimatta rikkoutumattomia ihmisiä. Farssien hahmot eivät vammaudu brutaalistakaan väkivallasta, koska farssien väkivalta on piekmminkin symbolista kuin oikeaa väkivaltaa. Farssit voidaan jakaa neljään alalajiin. Nöyryytys- tai petosfarssissa kaikki huumori kohdistuu yhteen uhriin. Muutosfarssissa tilanne kääntyy toistuvasti päälaelleen. Tasapainofarssissa on kaksi vastakkaista mutta samansuuruista voimaa, jotka eivät saa toisistaan koskaan yliotetta. Lumipallofarssissa virheet tai väärinkäsitykset johtavat nopeasti eteneviin tapahtumiin, jotka vievät kaikki hahmot mukanaan. Tunnettuja farssin edustajia ja kehittäjiä ovat olleet muun muassa näytelmäkirjailijat Aristofanes, Molière, Georges Feydeau, Ray Cooney, Michael Frayn ja Dario Fo. Varhaisia elokuvafarsseja tekivät muun muassa Charlie Chaplin, Keystone Kops ja Marx-veljekset. Television tilannekomedioista farssimaisia ovat esimerkiksi Pitkän Jussin majatalo, Lucy ja minä ja Pesä kolmelle. ==Katso myös== * Commedia dell’arte * Slapstick * Screwballkomedia ==Lähteet== Luokka:Komedia Luokka:Elokuvalajityypit Luokka:Seulonnan keskeiset artikkelit
Kambera

Kambera (omakielinen nimi: Hilu HumbaEthnologue: Kambera Viitattu 19.7.2015.) on austronesialainen kieli, jota puhutaan Indonesiassa. Suurin osa sen puhujista asuu Sumban saaren itäosissa ja kieltä kutsutaan joskus nimellä "sumban kieli". Kielellä on noin 240 000 äidinkielistä puhujaa (2009). Kamberan läheisiä sukulaiskieliä ovat mm. mamboru ja wanukaka. Kielen katsotaan olevan elinvoimainen.. Kamberaa kirjoitetaan latinalaisin aakkosin. Raamattu on käännetty kamberaksi vuonna 1995. == Fonologia == === Konsonantit === Bilabiaali Alveolaari Palataali Velaari Glottaali Nasaali m n ŋ Klusiili Norm. b d g Impl. ɓ ɗ Prenas. mb nd ŋg Affrikaatta Norm. dʒ Prenas. ɲdʒ Frikatiivi h Lateraali l Tremulantti r Approksimantti Norm. w j Prenas. nj Lähteet: === Vokaalit === Etinen Keskinen Takainen Suppea i u Puolisuppea e o Avoin a Lähteet: ==Lähteet== Luokka:Indonesian kielet Luokka:Keski- ja itä- malaijilais-polynesialaiset kielet
Äitijumalatar

Äitijumalatar on ikivanha jumaluus, jonka on ymmärretty synnyttävän elämää ja luovan edellytyksen viljan kasvulle. Äitijumalattareksi on luettu useita erityyppisiä jumalattaria, jotka edustavat luovuutta, synnytystä, hedelmällisyytä, sukupuoliyhteyttä, hoivaa sekä kasvun kiertokulkua. Niinkin erilaisia hahmoja kuin kivikautiset venukset ja Neitsyt Maria on pidetty äitijumalattarina. Äitijumalatar ja Äiti Maa/Maaemo sekoitetaan usein keskenään, mutta nämä tulisi katsoa omiksi jumalatartyypeiksi. Äiti Maa on kosminen ja ikuinen hahmo, hedelmällinen kaiken lähde, kun taas äitijumalatar on erityinen ja yksilöllinen elinvoiman lähde sekä voimakkaasti seksuaalinen jumalatar, jonka on oltava säännöllisin väliajoin yhdynnässä. Äitijumalattaret ovat usein taivaallisen parin toinen puolisko, ja mytologioissa kuvataan usein heidän puolisoitaan, jotka voivat monesti olla myös kuolevaisia miehiä. Useimpien äitijumalatarten myyteille ovat tyypillisiä jumalattaren katoamiset ja ilmestymiset sekä hänen jumalallisen avioliittonsa juhlinta. Hänen katoamisellaan on kosmisia seurauksia: seksuaalisuus ja kasvu sammuvat. Äitijumalattaren paluu, mieskumppanin valinta ja yhdyntä hänen kanssaan palauttavat hedelmällisyyden. Tämän jälkeen jumalattaren puoliso siirretään usein syrjään tai lähetetään alamaailmaan, jotta hänet voidaan korvata seuraavana vuonna. Äitijumalattaren toinen tärkeä muoto korostaa hänen äitiyttään. Äitijumalatar on taivaallisen lapsen suojelija ja hoitaja – ja välillisesti koko ihmiskunnan. Tämä jumalattaren muoto esiintyy usein kuvataiteissa runsaspovisena tai monirintaisena hahmona, joka pitelee lasta. Äitijumalatar takaa elämän jatkumisen ja on maan jumaluus. Maasta kasvaa vilja, ja maahan ihminen palaa kuoltuaan. Äitijumalatar valvoo ikuista kiertokulkua. Äitijumalatarta voidaan sanoa myös "suureksi äidiksi". Kivikauden luolataiteessa esiintyvä lihava nainen lienee äitijumalatar. Myöhemmin neoliittisen kauden maanviljelijät tekivät savesta pieniä äitijumalattaren patsaita. Nuoremman kivikauden maanviljeilijäyhteiskunnat olivat matriarkaatteja, joissa suku laskettiin äidin, ei isän mukaan. Äitijumalatarta palvottiin Roomassa nimillä Magna MaterCotterell 1996, s. 218, Rhea ja Gaia. Kreikassa ja Vähässä-Aasiassa tämä jumaluus oli nimeltään Kybele. == Lähteet == * Cotterell, Arthur: Maailman myytit ja tarut. WSOY 1996. ISBN 951-0-17102-6 * * * * ===Viitteet=== * Luokka:Seulonnan keskeiset artikkelit
’Auhelawa

'Auhelawa (myös nuakata, kurada, ulada ja 'urada) on austronesialainen kieli, jota puhutaan ainoastaan Papua-Uuden-Guinean Milne Bayn provinssiin kuuluvalla Normanby-saarella ja lisäksi Nuakata-saarella. Kielellä on noin 1 200 äidinkielistä puhujaa (1998), joista 360 puhuu sitä ainoana kielenään. 'Auhelawan lähin sukulaiskieli on duau, jonka kanssa sillä on sanallista samankaltaisuutta noin 52 %. Raamattu on käännetty 'auhelawanin kielelle. == Lähteet == auhelawa auhelawa